FRANJO TUĐMAN 1996. godine prebrojao je 336 tisuća branitelja. No već u izvješću o stanju nacije iste godine taj broj je narastao kada je saboru iznio brojku od 360 tisuća osoba obuhvaćenih mobilizacijama od 1991. do 1995. godine. Iako dragovoljce nije posebno spominjao može se sa sigurnošću tvrditi da je i njih uračunao u mobilizirane. Navedene brojke odnose se na cijelo razdoblje, a u samoj 1995. godini hrvatske Oružane snage brojale su najviše 205.397 ljudi. 1995. je bila godina najvećih vojnih operacija.

Dobili 147 tisuća branitelja i izgubili 310 tisuća stanovnika

Uzmemo li maksimalnu brojku od 360.070 branitelja koju je 1996., odmah po završetku rata, iznio Tuđman, i današnju od 507.508, proizlazi da je Hrvatska u 23 godine dobila 147.438 novih branitelja. U međuvremenu je izgubila 310 tisuća stanovnika.

Usporede li se brojke po godinama od 1996. naovamo, vidi se strmoglav pad stanovništva i nezaustavljivo povećanje broja branitelja. Od današnjih 507.508 osoba u registru branitelja živo je 438.793.

Manipuliralo se od prvog dana

Brojke o broju branitelja od samog su početka sporne. Izvješće o stanju nacije pripremljeno je u Informativno-propagandnoj službi MORH-a i već tada se govorilo da se u branitelje upisivalo šakom i kapom.

„Cilj je bio prikazati da je što veći broj stanovnika Hrvatske sudjelovao u ratu“, rekao nam je tadašnji časnik u IPD-u koji je zbog svog sadašnjeg posla molio da mu ne objavljujemo ime.

Drugi pak tvrde da je brojka koju je Tuđman iznio bila premalena i da je broj branitelja bliži današnjoj cifri od preko pola milijuna. „Manjom brojkom željelo se naglasiti koliko je borba bila teška. U suprotnom bi se ljudi pitali zašto nam je trebalo toliko vremena da pobijedimo“, rekao je drugi svjedok vremena.

Koji god od njih bio u pravu, činjenica je da se brojkom ljudi pod oružjem manipuliralo od prvoga dana. Za vrijeme rata razumljivo zbog zavaravanja neprijatelja. Poslije rata, potpuno suludo, zbog ostvarivanja razno-raznih prava koja i danas ozbiljno koštaju Republiku Hrvatsku.

Od 1996. do 1999. blago rastao broj branitelja

Tekst se nastavlja ispod oglasa

Nakon Tuđmanova izvješća iz 1996. godine, prva službena brojka izašla je 1999. Tada je Ministarstvo branitelja objavilo da je Hrvatsku branila 386.301 osoba. Hrvatska je tada imala, a riječ je samo o procjeni Državnog zavoda za statistiku, 4,5 milijuna stanovnika. Ta je procjena također bila pretjerana jer se već dvije godine kasnije, dakle 2001., popisom stanovništva utvrdilo da ima 4,4 milijuna stanovnika. Dakle 50 tisuća manje nego 1996. godine.

Eksplozija broja 2004. godine i prvi registar

Registar branitelja stvoren je 2004. godine spajanjem evidencija MUP-a i MORH-a. Tada je prebrojano 475.178 branitelja. Iz registra su izbačene tisuće dvostrukih unosa. Naime dobar dio ljudi je obranu države počeo u policiji, redovnom i rezervnom sastavu, da bi kasnije prešao u Hrvatsku vojsku. Usprkos tome broj branitelja je 9 godina nakon rata i osam godina nakon Tuđmanovog izvješća narastao za više od 100 tisuća. To je bio prvi cjeloviti i službeni popis branitelja.

Već sljedeće godine broj je porastao za više od 14 tisuća i iznosio je 489.407 branitelja u registru. Hrvatska je tada imala skoro deset tisuća stanovnika manje nego 2001. godine.

2009. premašili pola milijuna i dalje nezaustavljivo rastu

Broj od pola milijuna premašen je u studenom 2009. godine. Registar branitelja objavljen je 2012. godine. Tada je u njemu bilo upisano već više od pola milijuna imena i prezimena. Ukupno je popisano 502.678 branitelja. A Hrvatska je imala još 10 tisuća stanovnika manje. U prosjeku je otada broj rastao za oko tisuću godišnje i danas iznosi 507.508 branitelja u registru.

Procjenjuje se da je stanovništvo Hrvatske što zbog niskog nataliteta, što zbog velikog iseljavanja, palo ispod četiri milijuna što znači da danas oko 12 posto stanovnika ima status branitelja. Čak i ako se broje samo još uvijek živi branitelji, njihov udio u stanovništvu je veći od 10 posto, dok je 1996. godine bio oko 7 posto.

Brojke su, kako vidite, nemilosrdne. Hrvatska svakim danom ima sve više branitelja i sve manje stanovnika. Čak i udio živih branitelja u općoj populaciji raste i nastave li se ovakvi demografski trendovi i popunjavanje braniteljskih redova, uskoro će na cesti biti lakše sresti nekog tko je branitelj nego običan civil.